KIRJALLINEN KYSYMYS E-2222/00 esittäjä(t): Bernard Poignant (PSE) komissiolle. Ajoneuvojen rekisteröinti sisämarkkinoilla.



Virallinen lehti nro 103 E , 03/04/2001 s. 0091 - 0092



KIRJALLINEN KYSYMYS E-2222/00 esittäjä(t): Bernard Poignant (PSE) komissiolle (3. heinäkuuta 2000) Aihe: Ajoneuvojen rekisteröinti sisämarkkinoilla Euroopan unionin sisämarkkinoiden perusteena on henkilöiden, tavaroiden, palvelujen ja pääoman vapaa liikkuvuus. Yhteisön säännösten tavoitteena on turvata vapaan liikkuvuuden periaatteen noudattaminen ja siten rajoittaa sellaisia kansallisia käytäntöjä, jotka haittaisivat tämän periaatteen noudattamista. Lisäksi Amsterdamin sopimuksesta lähtien on vahvistettu ajatusta unionin kansalaisuudesta. Sen onnistumisen kannalta ratkaiseva tekijä on henkilöiden ja erityisesti nuorten vapaan liikkuvuuden turvaaminen. On kuitenkin kansallisia hallinnollisia toimia, joiden voidaan katsoa haittaavan yhteisön alueella liikkumista. Mikä on näin ollen sellaisen henkilön tilanne, joka lähtee yhdestä Euroopan unionin jäsenvaltiosta ja oleskelee joitakin kuukausia toisessa jäsenvaltiossa ja jolla on mukanaan alkuperämaassa rekisteröity ajoneuvo? Onko hänen tehtävä muutoksia ajoneuvon rekisteröintiin ja vakuutukseen vastaanottavassa valtiossa? Jos on, olisiko mahdollista harkita määräyksiä, joilla taataan ajoneuvojen vakuutukset muutoksitta? Frederik Bolkesteinin komission puolesta antama vastaus (14. syyskuuta 2000) Verotuksen osalta ajoneuvon väliaikaista käyttöä muussa jäsenvaltiossa kuin rekisteröintivaltiossa säännellään yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista 28. maaliskuuta 1983 annetulla neuvoston direktiivillä 83/182/ETY(1). Direktiivin mukaan vapautus ajoneuvoveroista myönnetään keskeytymättömäksi tai keskeytyväksi kuuden kuukauden määräajaksi kahdentoista kuukauden ajalta, kun yksityisajoneuvoa tai tiettyjä muita kulkuneuvoja käytetään väliaikaisesti muussa jäsenvaltiossa kuin niiden rekisteröintivaltiossa. Verovapaus myönnetään sillä ehdolla, että ajoneuvon käyttäjän pysyvä asuinpaikka on toisessa jäsenvaltiossa kuin siinä, jossa ajoneuvoa väliaikaisesti käytetään, että ajoneuvoa käytetään vain yksityiskäyttöön ja ettei sitä luovuteta eikä lainata tämän jäsenvaltion asukkaalle. Ajoneuvon rekisteröintiä ei ole tarpeen muuttaa verotussyistä, jos käyttö on väliaikaista direktiivin mukaisesti. Direktiivi 83/182/ETY tuli voimaan vuonna 1984, eikä se kata kaikkia tapauksia, joita voi esiintyä etenkin 1. tammikuuta 1993 jälkeen kehittyneillä yhtenäismarkkinoilla. Tämän vuoksi komissio on esittänyt neuvostolle ehdotuksen edellä mainitun direktiivin korvaamiseksi(2). Euroopan parlamentti on jo antanut ehdotuksesta myönteisen lausuntonsa, mutta neuvosto ei ole sitä vielä hyväksynyt. Komissio tukeutuu yhteisöjen tuomioistuimen oikeuskäytäntöön ja sisämarkkinoita koskeviin sääntöihin nykyisin voimassa olevan direktiivin tulkitsemiseksi Euroopan sisämarkkinoiden vaatimuksia mahdollisimman hyvin vastaavasti. Liikennevakuutuksen osalta voimassa olevilla yhteisön säännöksillä pyritään varmistamaan ajoneuvojen vapaa liikkuvuus yhteisössä ja korvauksien maksaminen liikenneonnettomuuksien uhreille. Nämä säännökset on annettu jäsenvaltioiden välisten sisämarkkinoiden luomista koskevien EY:n perustamissopimuksen (95 artiklan, aiemman 100 a artiklan) määräysten pohjalta. Neljässä moottoriajoneuvoja koskevassa direktiivissä(3) vahvistetaan kertamaksuun perustuvan liikennevakuutuksen pakollisuuden periaate ajoneuvojen käyttöön liittyvän vastuun varalta, ja niissä määritetään vakuutusten vähimmäissisältö. Tällainen pakollinen vakuutus on voimassa koko yhteisön alueella ja koko sopimusajanjakson edellyttäen, että ajoneuvo pysyy alkuperämaahansa rekisteröitynä. (1) EYVL L 105, 23.4.1983. (2) Ehdotus neuvoston direktiiviksi asuinpaikan muutoksen yhteydessä lopullisesti toiseen jäsenvaltioon siirrettyjen tai väliaikaisesti muussa kuin niiden rekisteröintijäsenvaltiossa käytettävien yksityisten moottoriajoneuvojen verokohtelusta, EYVL C 108, 7.4.1998. (3) Direktiivit 72/166/ETY (EYVL L 103, 2.5.1972), 84/5/ETY (EYVL L 8, 11.1.1984), 90/232/ETY (EYVL L 129, 19.5.1990) ja 2000/26/EY (EYVL L 181, 20.7.2000).